CELEX: 32018D1499
Language: mt
Date: 2018-10-08 00:00:00
Title: Deċiżjoni ta' Implimentazzjoni tal-Kummissjoni (UE) 2018/1499 tat-8 ta' Ottubru 2018 li temenda d-Deċiżjoni ta' Implimentazzjoni (UE) 2018/954 li tistabbilixxi ċertu miżuri protettivi kontra t-tixrid tal-pesta tal-annimali ruminanti żgħar fil-Bulgarija (notifikata bid-dokument C(2018) 6662) (Test b'rilevanza għaż-ŻEE.)

9.10.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 253/76
               
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2018/1499
         tat-8 ta' Ottubru 2018
         li temenda d-Deċiżjoni ta' Implimentazzjoni (UE) 2018/954 li tistabbilixxi ċertu miżuri protettivi kontra t-tixrid tal-pesta tal-annimali ruminanti żgħar fil-Bulgarija
         
            
               (notifikata bid-dokument C(2018) 6662)
            
         
         (It-test bil-Bulgaru biss huwa awtentiku)
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva tal-Kunsill 89/662/KEE tal-11 ta' Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b'mod partikolari l-Artikolu 9(4) tagħha,
         Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar l-iċċekkjar, veterinarju u żootekniku applikabbli għall-kummerċ intra-Komunitarju ta' ċertu annimali ħajjin u prodotti bil-ħsieb tat-tlestija tas-suq intern (2), u b'mod partikolari l-Artikolu 10(4) tagħha,
         Billi:
         
                     (1)
                  
                  
                     Il-pesta tal-annimali ruminanti żgħar hija marda virali kiefra tal-annimali ruminanti żgħar, jiġifieri n-nagħaġ u l-mogħoż, li tiġi trażmessa primarjament permezz tal-kuntatt dirett. Il-morbidità u l-mortalità li tikkawża l-pesta tal-annimali ruminanti żgħar jafu jkunu għoljin ħafna, b'mod speċjali f'żoni fejn din il-pesta tkun qed isseħħ għall-ewwel darba, u dan jista' jkollu impatt ekonomiku serju fuq is-settur agrikolu. Il-pesta tal-annimali ruminanti żgħar ma titteħidx mill-bnedmin. Il-pesta tal-annimali ruminanti żgħar hija endemika f'ħafna pajjiżi fl-Afrika, fil-Lvant Nofsani u fl-Asja, u tikkawża tħassib serju dwar is-saħħa u l-benessri tal-annimali.
                  
               
                     (2)
                  
                  
                     Id-Direttiva tal-Kunsill 92/119/KEE (3) tistabbilixxi miżuri ġenerali għall-kontroll ta' ċertu mard tal-annimali, fost l-oħrajn, il-pesta tal-annimali ruminanti żgħar. Dawn il-miżuri jinkludu azzjonijiet li jridu jittieħdu f'każ li jkun hemm suspett u konferma tal-pesta tal-annimali ruminanti żgħar f'azjenda. Dawn il-miżuri ta' kontroll jinkludu l-istabbiliment ta' żoni ta' protezzjoni u sorveljanza madwar it-tifqigħat, u miżuri addizzjonali oħrajn biex jiġi kkontrollat it-tixrid tal-marda.
                  
               
                     (3)
                  
                  
                     Fit-23 ta' Ġunju 2018, il-Bulgarija bagħtet notifika lill-Kummissjoni u lill-Istati Membri l-oħra biex tgħarraf li feġġet tifqigħa tal-pesta tal-annimali ruminanti żgħar, fi 3 azjendi tal-annimali ruminanti żgħar, fejn l-annimali minn dawk l-azjendi jirgħu flimkien fil-muniċipju ta' Bolyarovo, fir-reġjun ta' Yambol fil-Bulgarija. It-tieni tifqigħa ġiet innotifikata fit-28 ta' Ġunju 2018, fir-reġjun ta' Burgas.
                  
               
                     (4)
                  
                  
                     Il-Bulgarija ħadet il-miżuri ta' kontroll previsti fid-Direttiva 92/119/KEE, u b'mod partikolari “l-qerda” tal-merħliet infettati u l-istabbiliment ta' żoni ta' protezzjoni u sorveljanza madwar it-tifqigħat, kif previst f'dik id-Direttiva. Is-sorveljanza żdiedet ukoll fil-muniċipalitajiet qrib iż-żoni affettwati u fil-muniċipalitajiet li jinsabu tul il-fruntiera tal-Unjoni ma' pajjiżi terzi li mhumiex ħielsa mill-pesta tal-annimali ruminanti żgħar.
                  
               
                     (5)
                  
                  
                     Sabiex il-marda ma tinxteridx lejn partijiet oħra tal-Bulgarija, lejn Stati Membri oħra u pajjiżi terzi, il-Kummissjoni sussegwentement ħadet miżuri addizzjonali permezz tal-adozzjoni tad-Deċiżjoni ta' Implimentazzjoni tal-Kummissjoni (UE) 2018/954 (4) li tipprovdi għal miżuri protettivi addizzjonali u li tipprojbixxi l-kunsinna ta' ruminanti żgħar u t-tqegħid fis-suq ta' ċerti prodotti li ġejjin minn ruminanti żgħar mill-muniċipalitajiet ta' Bolyarovo u Elhovo fir-reġjun ta' Yambol u mill-muniċipalitajiet ta' Sredets, Sozopol, Primorsko, Malko Tarnovo u Tsarevo fir-reġjun ta' Burgas.
                  
               
                     (6)
                  
                  
                     Mill-adozzjoni tad-Deċiżjoni ta' Implimentazzjoni (UE) 2018/954, il-Bulgarija nnotifikat lill-Kummissjoni dwar ħames tifqigħat ġodda tal-pesta tal-annimali ruminanti żgħar, kollha fiż-żoni ristretti tar-reġjun ta' Yambol, fil-Bulgarija stess.
                  
               
                     (7)
                  
                  
                     Fit-18 ta' Settembru 2018, il-Bulgarija nnotifikat lill-Kummissjoni u l-Istati Membri l-oħra bir-riżultati ta' sorveljanza seroloġika mwettqa madwar it-tifqigħat tal-pesta tal-annimali ruminanti żgħar ikkonfermati preċedentement. Skont ir-riżultati ta' din is-sorveljanza, ġew identifikati annimali b'antikorpi kontra l-virus tal-pesta tal-annimali ruminani żgħar f'azjendi li jinsabu fiż-żoni li diġà ġew ristretti, mingħajr rapporti ta' manifestazzjonijiet kliniċi tal-marda. Numru minn dawn l-azjendi jinsabu viċin ħafna tal-fruntiera bejn dawn iż-żoni ristretti u l-bqija tat-territorju Bulgaru, fejn l-ebda tifqigħa tal-pesta tal-annimali ruminanti żgħar ma ġiet irrappurtata sal-ġurnata tal-lum.
                  
               
                     (8)
                  
                  
                     Bħala riżultat tal-post fejn instabu l-annimali seropożittivi u n-nuqqas ta' manifestazzjonijiet kliniċi, jeħtieġ li titkabbar iż-żona fejn japplikaw il-miżuri protettivi addizzjonali għall-pesta tal-annimali ruminanti żgħar u li jiġu implimentati miżuri protettivi addizzjonali fi ħdan din iż-żona l-ġdida li jipprojbixxu l-kunsinna ta' ruminanti żgħar u ċerti prodotti li ġejjin minn ruminanti żgħar, sabiex jipprevjenu kwalunkwe tixrid possibbli tal-pesta tal-annimali ruminanti żgħar. Għalhekk, id-Deċiżjoni ta' Implimentazzjoni (UE) 2018/954 jenħtieġ li tiġi emendata skont dan.
                  
               
                     (9)
                  
                  
                     Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf.
                  
               ADOTTAT DIN ID-DEĊIŻJONI:
         
            Artikolu 1
            Fl-Artikolu 3 tad-Deċiżjoni ta' Implimentazzjoni (UE) 2018/954, jiddaħħal l-Artikolu 3a li ġej:
            
               
                  “Artikolu 3a
                  
                     1.   Il-Bulgarija għandha tipprojbixxi li jintbagħtu l-komoditajiet li ġejjin fiż-żoni elenkati fl-Anness:
                     
                                 (a)
                              
                              
                                 annimali ruminanti żgħar;
                              
                           
                                 (b)
                              
                              
                                 is-semen, l-ova u l-embrijuni ta' annimali ruminanti żgħar.
                              
                           
                  
                     2.   Bħala deroga mill-projbizzjoni prevista fil-punt (1) ta' dan l-Artikolu, l-awtorità kompetenti tista' tawtorizza l-movimenti ta' ruminanti żgħar għal destinazzjoni li tinsab fiż-żoni elenkati fl-Anness, sakemm l-azjenda ta' oriġini ma tkunx suġġetta għal kwalunkwe waħda mir-restrizzjonijiet previsti fid-Direttiva 92/119/KEE fir-rigward tal-pesta tal-annimali ruminanti żgħar u sakemm ir-ruminanti żgħar ikunu jikkonformaw mal-kundizzjonijiet li ġejjin:
                     
                                 (a)
                              
                              
                                 Ir-ruminanti żgħar kollha fl-azjenda ta' oriġini ġew klinikament iċċekkjati fil-jum tal-kunsinna u ma wrew l-ebda sintomu kliniku tal-pesta tal-annimali ruminanti żgħar;
                              
                           
                                 (b)
                              
                              
                                 Ir-ruminanti żgħar jintbagħtu direttament lejn biċċerija magħżula mill-awtorità kompetenti li tinsab fiż-żoni elenkati fl-Anness, sabiex jinqatlu immedjatament;
                              
                           
                                 (c)
                              
                              
                                 Ir-ruminanti żgħar ġew suġġetti għal test dijanjostiku għas-sejba ta' antikorpi kontra l-pesta tal-annimali ruminanti żgħar, b'riżultati negattivi, mhux aktar minn 7 ijiem qabel id-data tal-kunsinna;
                              
                           
                                 (d)
                              
                              
                                 Stħarriġ seroloġiku twettaq fl-azjenda ta' oriġini, mhux aktar minn 14-il jum qabel id-data tal-kunsinna, li kien jinvolvi kampjunar ta' numru suffiċjenti ta' annimali ruminanti żgħar sabiex jidentifika tal-inqas seroprevalenza ta' 5 % b'livell ta' fiduċja ta' 95 %, b'riżultati negattivi;”
                              
                           
               
            
         
         
            Artikolu 2
            L-Anness tad-Deċiżjoni ta' Implimentazzjoni (UE) 2018/954 qed jinbidel bit-test stipulat fl-Anness ta' din id-Deċiżjoni.
         
         
            Artikolu 3
            Din id-Deċiżjoni hija indirizzata lir-Repubblika tal-Bulgarija.
         
         
            Magħmul fi Brussell, it-8 ta' Ottubru 2018.
            
               
                  Għall-Kummissjoni
               
               Vytenis ANDRIUKAITIS
               
                  Membru tal-Kummissjoni
               
            
         
         
            (1)  ĠU L 395, 30.12.1989, p. 13.
         
            (2)  ĠU L 224, 18.8.1990, p. 29.
         
            (3)  Id-Direttiva tal-Kunsill 92/119/KEE tas-17 ta' Diċembru 1992 li tintroduċi miżuri ġenerali Komunitarji għall-kontroll ta' ċertu mard tal-annimali u l-miżuri speċifiċi li għandhom x'jaqsmu mal-marda vexxikolari tal-ħnieżer (ĠU L 62, 15.3.1993, p. 69).
         
            (4)  Id-Deċiżjoni ta' Implimentazzjoni tal-Kummissjoni (UE) 2018/954 tal-4 ta' Lulju 2018 li tistabbilixxi ċertu miżuri protettivi kontra t-tixrid tal-pesta tal-annimali ruminanti żgħar fil-Bulgarija (ĠU L 168, 5.7.2018, p. 7).
      
      
         
            ANNESS
            Il-provinċji li ġejjin fil-Bulgarija:
            
                        —
                     
                     
                        il-provinċja ta' Yambol,
                     
                  
                        —
                     
                     
                        il-provinċja ta' Burgas,
                     
                  
                        —
                     
                     
                        il-provinċja ta' Haskovo.